ઉપરોકત બનાવની વિગતો મળતા સિટી-એ ડિવિઝનના પીઆઈ કે.કે. બુવળ તેમજ એલસીબી, એસઓજીનો કાફલો સ્થળ પર ધસી ગયો હતો અને ઈન્ચાર્જ એસપી એચ.પી. દોશી, ડીવાયએસપી એ.બી. સૈયદ તથા પંચકોશી-એ, પંચકોશી-બી ડિવિઝનનો પોલીસ સ્ટાફ પણ દોડી આવ્યો હતો. પોલીસે લૂંટારાઓને પકડી પાડવા માટે સમગ્ર વિસ્તારને કોર્ડન કરવાની કામગીરી આરંભી હતી જેમાં આ ટેનામેન્ટથી અડધો કિ.મી. દૂર વૃદ્ધા લક્ષ્મીબેનનો નિષ્પ્રાણ મૃતદેહ સાંપડયો હતો. પોલીસે મૃતદેહને પી.એમ. માટે ખસેડવાની તજવીજ કરી એફએસએલ તથા ડોગ સ્કવોડને પણ બોલાવી લીધા હતા. લૂંટના ઈરાદે કરવામાં આવેલી ઉપરોક્ત હત્યા અંગે વિધિવત ફરિયાદ નોંધવાની ડીવાયએસપી સૈયદે સૂચના આપતા સિટી-એ ડિવિઝન પોલીસે તે માટેની કાર્યવાહી હાથ ધરી છે. હાલમાં પોલીસ ઘરમાંથી કોઈ માલમત્તા લૂંટી જવાઈ છે કે કેમ? તે બાબતની અને ઉપરોક્ત કૃત્યને અંજામ આપી ત્રણેક જેટલા લૂંટારાઓ કોઈ દિશામાં નાસી છૂટયા? તે બાબતની સઘન તપાસ ચલાવી રહી છે.